Die Heidelbergse polisie ondersoek ŉ saak van moord nadat ŉ man dood aangetref is in 7de Straat, Spaarwater-kleinhoewes. Hy het net ‘n hemp en sy onderbroek aangehad.

Die man is vroeg Dinsdagoggend halfkaal deur ŉ verbyganger opgemerk, wat toe dadelik die polisie gebel het.

“Toe die polisie op die toneel aankom, het hulle ŉ onbekende middeljarige man dood aangetref,” sê kol. Amanda Dorothy Viljoen, polisiewoordvoerder in Heidelberg. “Die man se hande én voete was vasgebind met nylontou. Hy is ook erg in die gesig aangerand en het gebloei.”

Viljoen sê die Gautengse nooddienste is ontbied en die man is op die toneel dood verklaar.

Enigiemand met inligting van ŉ man wat vermis is of dalk nie die afgelope tyd huis toe gekom het nie, word versoek om die polisie so gou moontlik in kennis te stel. Die man is van medium lengte en het ŉ rooi-en-wit onderbroek en groen gholf-hemp aangehad toe hy gevind is.

Mense met inligting kan die Heidelberg-polisie bel by 016 341 0343/0361 of sers. Archie Mthembi by 016 341 0400.